ભારતમાં અત્યારે 24 IIT છે અને તેમાં કુલ 10,900 બેઠકો છે. જ્યારે IITમાં એડમિશન લેવા માટે ગત વર્ષે 12 લાખ વિદ્યાર્થીઓએ એન્ટ્રન્સ એક્ઝામ આપી હતી. IITની એન્ટ્રન્સને વિશ્વની સૌથી મુશ્કેલ પરીક્ષા ગણવામાં આવે છે. માંડ એક ટકો વિદ્યાર્થી IITનું પ્રવેશદ્વાર જોઈ શકે છે. ભારતની કુલ IIMમાં ગણીને 4000 બેઠકો છે. જ્યારે ચાર લાખ વિદ્યાર્થીઓ IIMની એન્ટ્રન્સ એક્ઝામ આપે છે. એવું કહેવાય છે કે IIMની એક બેઠક માટે 100 વિદ્યાર્થીઓ મેદાને હોય છે. આ સંસ્થાનોની બેઠક વધે તે માટે પણ પેલા ત્રણ હજાર કરોડ વાપરી શકાયા હોત. આવો જ મામલો ઇસરોનો છે. માંડ 10,700 કરોડના બજેટમાં ઇસરો આપણા દેશના વિકાસમાં એવો ફાળો આપે છે કે તેનો મુકાબલો કરવા માટે દેશની કોઈ સરકારી કંપની મેદાને પડી શકે તેમ નથી. ઇસરોને ઝડપભેર આગળ વધવા અને દેશના વિકાસમાં દોટ મૂકવા માટે વધારે ફંડની જરૂર છે, પણ અત્યારસુધીની તમામ સરકારો ઇસરોને ફંડ માટે રીતસરની ટટળાવે છે. ભારેખમ કમ્યુનિકેશન સેટેલાઇટ અંતરિક્ષમાં છોડવા માટે ઇસરો પાસે રોકેટ ટેક્નોલોજી છે, પરંતુ ફંડના અભાવે આજે પણ અનેક પ્રોજેક્ટ ઇસરોએ વિલંબમાં મૂકેલા છે..